சற்றே நீளமான இந்த இரண்டாவது வடிவம் தமிழுக்கு மிக மிக வித்தியாசமானது. ஜாஸின் ஆதாரமே வடிவத்தைப் புரிந்துகொண்டு கலைஞர்கள் தன்னிச்சையாக இசைப்பதுதான். எனவே பல ஜாஸ் ஆல்பங்களில் பார்த்தீர்களானால் ஒரே பாடல் ஒன்றுக்கு மேற்ற வடிவங்களில் இருக்கும். இதை First Take, Alternate Take என்றெல்லாம் குறிப்பார்கள். இதற்கு முக்கிய காரணம் என்னவென்றால் முதலில் பதிவு செய்தவுடன் போட்டுக் கேட்க கலைஞர்களுக்கு அவ்வளவாக திருப்தி இல்லாமல் இருக்கும் எனவே வேறு ஒரு முயற்சியில் ஈடுபடுவார்கள். பின்னர் அதை முடித்தபிறகு கேட்டுப் பார்த்தால் இரண்டாவதாக எடுக்கப்பட்டிருப்பதில் சில இடங்கள் நன்றாக இருந்தாலும் தன்னிச்சையான முதல் முயற்சியில் சில இடங்கள் அற்புதமாக அமைந்திருக்கும். இதையெல்லாம் அழித்து அழித்துத் திருத்திக் கொண்டிருக்காமல் ஒன்றுக்கு மேற்பட்ட வடிவங்களை இரசிகர்களின் தெரிவுக்கு அப்படியே கொடுத்துவிடுவார்கள். தெலோனியஸ் மாங்க், சார்லி பார்க்கர், மைல்ஸ் டேவில் ஜான் கொல்த்ரேன், போன்ற மேதைகளின் பல இசைத்தட்டுக்களில் இப்படி ஒன்றுக்கு மேற்பட்ட வடிவங்களைக் காணலாம். இப்பொழுது வரும் ஜாஸ் இசைத்தட்டுக்களில் இது குறைந்துபோயிருக்கிறது.